Több tízmilliárd forintból növeli a Magyar Posta a csomagok feldolgozásának és kézbesítésének hatékonyságát – írta meg a Világgazdaság. A fejlesztés 2022 nyarán fejeződhet be, a cég azt ígéri, hogy abban a karácsonyi szezonban már a legmodernebb logisztikai infrastruktúrát kínálják majd.

A tervek szerint a pénz kétharmadát a központi csomagfeldolgozó kialakítására szánják, emellett 19 vidéki és négy budapesti depót alakítanak ki. A két mintadepót, a debrecenit és a győrit jövő áprilisban adnák át.

Így aztán, ha minden jól halad, 2022 karácsonyára már képes lesz arra a posta, hogy a megrendelt termék már a rendelés másnapján megérkezzen, a címzett pedig valós időben nyomon követhesse, hol tart a csomagja, sőt, ha kell, a kiszállítás címét is módosítsa.